קודם התפילה

שאילת שלום, עשיית חפציו, אכילה ושתיה קודם התפילה

### א. שלושה דברים נאסר לעשות קודם התפילה:

### • לשאול בשלום חברו - במסכת ברכות (1) יד, א) "אמר רב, כל הנותן שלום לחברו קודם שיתפלל, כאילו עשאו בָּמָה, שנאמר (ישעיה ב, כב) חִדְלוּ לָכֶם מִן הָאָדָם אֲשֶׁר נְשָׁמָה בְּאַפּוֹ כִּי בַמֶּה נֶחְשָׁב הוא, אל תקרי בַמֶּה אלא בָּמָה. ושמואל אמר בַמֶּה חשבתו לזה ולא לאלוה". והקשה במשנת יוסף (9) במה נחלקו רב ושמואל, יעו"ש בביאורו.

### • לעשות את חפציו - במסכת ברכות (1) יד, א) "אמר רב אידי בר אבין אמר רב יצחק בר אשיאן, אסור לו לאדם לעשות חפציו קודם שיתפלל, שנאמר (תהלים פה, יד) צֶדֶק לְפָנָיו יְהַלֵּךְ וְיָשֵׂם לְדֶרֶךְ פְּעָמָיו". ופירש רש"י: "תפילה שמצדיקו לבוראו, והדר וישם לדרך פעמיו, לדרכי חפציו". וצ"ב מה הם ה"חפצים" שנאסר לעשותם קודם התפילה.

### • לאכול ולשתות קודם שיתפלל - במסכת ברכות (1) י, ב) "אמר רבי יוסי ברבי חנינא משום רבי אליעזר בן יעקב, מאי דכתיב (ויקרא יט, כו) לֹא תֹאכְלוּ עַל הַדָּם, לא תאכלו קודם שתתפללו על דמכם. אמר רבי יצחק אמר רבי יוחנן אמר רבי יוסי ברבי חנינא משום רבי אליעזר בן יעקב, כל האוכל ושותה ואחר כך מתפלל, עליו הכתוב אומר (מלכים א יד, ט) וְאֹתִי הִשְׁלַכְתָּ אַחֲרֵי גַוֶּךָ, אל תקרי גויך אלא גאיך, אמר הקב"ה לאחר שנתגאה זה קבל עליו מלכות שמים". וצ"ע מה הנפק"מ בין שני הטעמים הנ"ל לאיסור לאכול קודם התפילה, והאם האיסור מהתורה או מדרבנן.

### וראה בדברי הגר"א וייס (10)-(11) במה שדן האם יש הבדל בין ג' איסורים אלו, בהקדם בירור גדר האיסורים הנ"ל - האם זהו חסרון בתפילה, או שאין פגם בתפילתו אלא שעבר עבירה שהקדים כבוד אדם לכבוד שמים.

### ונראה לברר את פרטי הדינים בנושא.

### • • •

### שאילת שלום

### ב. בסוגיית הגמרא (1) יד, א) הקשה רב ששת: "בפרקים שואל מפני הכבוד ומשיב", משמע שאין איסור לשאול בשלום חברו קודם התפילה. ותירץ רבי אבא "במשכים לפתחו". ופירש רש"י: "אבל פגעו בדרך, שואל". וכן נקטו התוספות: "במשכים לפתחו, וכן הלכה. אבל פגעו באקראי, מותר". ומשמע כי כשפוגש את חברו באקראי מותר לומר לו שלום.

### אולם הרשב"א (1) כתב שאסור לומר שלום לחברו "אפילו במוצא חברו בשוק, כדי שלא יפנה לבו לשום דבר עד שיתפלל. והביא מדברי הראב"ד שכתב: "דהיינו שנהגו לומר בבוקר צפרא דמרי טב ["בוקר טוב"], כדי שיתן לב שהוא אסור להתעכב בדברים אחרים כלל עד שיתפלל, ומפני שהוא משנה בלשונו יזכור".

### והנה באיסור שאילת שלום קודם התפילה יש ב' עניינים: [א] לומר "שלום" לחברו, שהוא שמו של הקב"ה. [ב] אסור להשכים לפתחו של חברו, כי מכבדו קודם שמכבד בוראו. ונחלקו הראשונים והפוסקים מה דין אמירת שלום כשלא משכים לפתחו, או כשהשכים לפתחו אך לא אמר שלום אלא "צפרא דמארי טב".

### תלמידי רבנו יונה (1) הביאו בשם חכמי פרובינציא "דאפילו במשכים לפתחו אינו אסור אלא כשמזכיר לו שלום, משום ששמו של הקב"ה שלום, אבל מותר לומר לו צפרא דמארי טב, כיון שאינו מזכיר לו שלום. אולם רבנו יונה חלק עליהם וכתב: "שאפילו זה אינו מותר אלא שהוצרך ללכת לראות עסק מעסקיו או לשום ענין, אבל אם אינו הולך אלא להקביל פניו קודם התפילה, אפילו זה הלשון אסור". וכדבריו פסק מרן השו"ע (3) סע' ב).

### ועוד הביא מרן השו"ע כ"יש אומרים" את דברי הרשב"א בשם הראב"ד "שאפילו במוצא חברו בשוק לא יאמר לו אלא צפרא דמרא טב, כדי שיתן לב שהוא אסור להתעכב בדברים אחרים כלל עד שיתפלל". וכתב המשנ"ב (ס"ק יג) "וכן יש להורות". ועי"ש במשנ"ב (ס"ק טז) שכתב: "אבל כשחברו שואל בשלומו מותר להשיב בכל ענין".

### סיכום הדינים - ראה בספר משנת יוסף (9) ובמה שנתן טעם למנהג ללוות חתן לבית הכנסת לתפילת שחרית בשבת, ובספרו של הרב יצחק יעקב פוקס תפילה כהלכתה (12) סעיפים א-ה). ובספר שיח תפילה (8) שהתיר לבן להיפרד או לפגוש את הוריו טרם נסיעתם, כי אם ימנע מכך עלול ח"ו לפגוע בהם.

### • • •

### עשיית חפציו

### ג. בתרומת הדשן (2) דן בשאלה האם אמירת "ברכות ושבחות עד ברוך שאמר "מתירה" עשיית חפציו קודם תפילה, וכתב להוכיח מדברי הגמרא בברכות (1) יד, א) שהאיסור הוא קודם "שיתפלל", וסתם תפילה היא תפילת שמונה עשרה, ולכן כתב שאין זה ראוי ונכון, אך ציין בסוף דבריו: "אמנם ראיתי רבים המדקדקים שהיו נמנעים ללכת לצרכיהם בשחרית עד שהיו נכנסים בתחילה לבית הכנס ולומר ברכות ותשבחות, ואחר כך היו הולכים לצרכיהם אנה ואנה. והנראה לענ"ד לפום דינא דתלמודא כתבתי". דברי תרומת הדשן הובאו ברמ"א (3) סע' ג) שכתב: "יש מקילים [להתעסק בצרכיו] לאחר שאמרו מקצת ברכות קודם שאמרו ברוך שאמר, וטוב להחמיר בזה. וראה במה שכתב הגר"א וייס (10) בבירור הדברים - האם אמירת ק"ש או ברכות מתירה מלאכות קודם התפילה.

### • חפצי שמים - במשנ"ב (4) סי' רנ ס"ק א) מבואר שמותר לערוך קניות לכבוד שבת קודם התפילה "ואין זה בכלל מה שאמרו שאסור לעשות חפציו קודם שיתפלל, שזו חפצי שמים היא". והגרש"ז אויערבך (8) התיר "להקל לקנות לפני שחרית אוכל לקטנים היוצאים ללימודם", היות וזה בכלל "צרכי שמים" שגומל חסד עם בני ביתו. וראה בדברי הגר"י זילברשטיין בחשוקי חמד (8) - האם מותר לקנות מצרכי מזון לעצמו אגב מה שקונה לצורך הילדים הקטנים.

### • מקלחת וטבילה במקוה - הרמב"ם (3) פ"ו ה"ז) כתב שאין איסור להיכנס למרחץ סמוך לשחרית "מפני שלא גזרו אלא סמוך למנחה שהוא דבר המצוי שרוב העם נכנסים ביום, אבל בשחר דבר שאינו מצוי ולא גזרו בו". וכדבריו נפסק בשו"ע (5) סע' ז). והנה לדעת הגרש"ז אויערבך (6) סע' ח) "אין לרחוץ הגוף בסבון וכדומה קודם התפילה, אבל להשתטף במים בלבד מותר", משום שהרחיצה בסבון היא "צרכי עצמו" ואין לראותה כצורך התפילה. אולם הגר"ש ואזנר בשו"ת שבט הלוי (8) "לימד זכות" על המקילים שאין זה אלא "רחיצה ארעית", וכן העלו לדינא הגר"א וייס בסוף דבריו (11) ובספר תפילה כהלכתה (13) סע' כ).

### • ריצה והתעמלות - בשו"ת רבבות אפרים (7) התיר לצרכי בריאות, וראה בתפילה כהלכתה (13) סע' כג).

### • תגלחת - בהליכות שלמה (6) סע' ז) והגרב"צ אבא שאול בספרו אור לציון (8) אסרו "משום דהוי בכלל עשיית צרכיו".

### • צרכים נוספים - כגון קריאה חטופה בעיתון; סידור המיטה; הכנסת כביסה למכונה, ראה בספר הליכות שלמה (6).

### • כאשר גורם לחברו להתעסק בצרכיו קודם התפילה [כגון בהזמנת פועלים כשיודע בוודאות שלא התפללו] - ראה בדברי הגרש"ז אויערבך המובאים בספר הליכות שלמה (7) סע' י) מדוע אינו עובר בזה על איסור לפני עור לא תתן מכשול.

### • • •

### אכילה ושתיה

### ד. הרמב"ם (2) פ"ו ה"ד) אסר גם טעימה "מאחר שעלה עמוד השחר עד שיתפלל תפילת שחרית". ובמנחת חינוך (3) כתב כי מדברי מחבר ספר החינוך נראה שזהו איסור דאורייתא, הנלמד מהפסוק "לֹא תֹאכְלוּ עַל הַדָּם" - "לא תאכלו קודם שתתפללו על דמכם, אלא שמדברי שאר האחרונים נראה שהוא רק מדרבנן, והפסוק אסמכתא. וביאר המנחת חינוך כי הרמב"ם לשיטתו שחיוב תפילה מדאורייתא, ולכן אסר טעימה מדין "חצי שיעור" שאסור מהתורה.

### וכתב הביאור הלכה (4) סע' ג ד"ה ולא לאכול) נפק"מ בין שני הטעמים לאיסור לאכול קודם התפילה, שאם נאסר משום "לא תאכלו קודם שתתפללו על דמכם", אסור אפילו אם קרא ק"ש כל זמן שלא התפלל.

### והנה הרא"ש (1) הביא את דברי אבי העזרי "דמותר לשתות מים בבוקר קודם התפילה, דלא שייך במים גאוה". ודנו הפוסקים האם מותר לשתות תה או קפה עם חלב וסוכר קודם התפילה, והמשנ"ב (4) התיר רק ללא חלב וסוכר, וכתב "שהעולם נוהגים להקל עם סוכר". אמנם כבר כתבו הפוסקים, שכיום רגילים לשתות קפה עם סוכר וחלב ואין בזה גאווה - ראה בהליכות שלמה (6) סע' ב), ובדברי הגר"א וייס (11), ובסיכום הדינים בספר תפילה כהלכתה (13) סעיפים י-יז) ובמה שכתבו כיצד ינהגו ילדים ונערות המשכימים לבית הספר, כשברצונם לאכול קודם התפילה.

### • • •

### לימוד תורה קודם התפילה

### ה. במסכת ברכות (1) יד, א) "תנא אבא בנימין אומר, על שני דברים הייתי מצטער כל ימי", ואחד מהם: "על תפילתי שתהא לפני מיטתי". ופירש רש"י: "כל ימי נזהרתי שלא לעשות מלאכה ושלא לעסוק בתורה כשעמדתי ממיטתי עד שאקרא ק"ש ואתפלל".אולם התוספות (שם ד"ה אלא) חלקו על דבריו, והביאו ראיה שרב היה לומד קודם התפילה.

### וראה בפרטי דין זה בשו"ע (5) סע' ו) ובספר הליכות שלמה (7) סע' ט), ובסיכום הדינים בספר תפילה כהלכתה (12).

### • • •

### יציאה לדרך קודם התפילה

### ו. במסכת ברכות (1) יד, א) "אמר רב אידי בר אבין אמר רב יצחק בר אשיאן, כל המתפלל ואחר כך יוצא לדרך הקב"ה עושה לו חפציו, שנאמר (תהלים פה, יד) צֶדֶק לְפָנָיו יְהַלֵּךְ וְיָשֵׂם לְדֶרֶךְ פְּעָמָיו". ודין זה נפסק בשו"ע (3) סע' ג). וראה בפרטי האיסור ואופני ההיתר בספר תפילה כהלכתה (13) סעיפים כז-כח).

יושב ועובר כנגד המתפלל

**ישיבה בתוך ארבע אמותיו של המתפלל**

**א.** במסכת ברכות (1) לא, ב) נלמד מהפסוק "אֲנִי הָאִשָּׁה הַנִּצֶּבֶת עִמְּכָה בָּזֶה", שאסור לשבת **בתוך** ארבע אמותיו של המתפלל תפילת שמונה עשרה [בביאור הלימוד מהפסוק, יעו' ברש"י ותוספות שם]. וכתבו תוספות (שם ד"ה מכאן) בשם תשובת הגאונים "דווקא ביושב ובטל, אבל אם עוסק בקריאת שמע וברכותיה וכיוצא בהם, אפילו יושב שפיר דמי".

והנה בטעם הלכה זו נאמרו כמה הסברים:

• **הטור** כתב (2) "מפני **שנראה כאילו חברו מקבל עליו מלכות שמים והוא אינו מקבל**". וממילא לפי טעם זה מבוארת תשובת הגאונים, כמש"כ הטור בהמשך דבריו: "וכשהוא עוסק בקריאת שמע וברכותיה, אזל ליה האי טעמא". ועל פי זה חידש הטור שרק אם עוסק **בקריאת שמע** רשאי לשבת בתוך ד' אמותיו של המתפלל "אבל אם הוא **עוסק בתורה**, אכתי איתא להאי טעמא". דהיינו, אם היושב עוסק בתורה, עדיין הוא נראה "כאילו חברו מקבל עליו מלכות שמים והוא אינו מקבל". ולכן העיסוק בדברי תורה אינו מתיר ישיבה בד' אמותיו של המתפלל.

ברם הט"ז (2) הקשה על דברי הטור: "בקריאת שמע נמי נימא הכי, ונימא שאסור לישב בתוך ד' אמות של הקורא ק"ש ושותק, דהא עיקר קבלת מלכות שמים הוא בק"ש, ותפילה לאו קבלת מלכות שמים היא רק רחמי וצלותא היא" [ועי"ש בקושיות הנוספות שהקשה].

• ולכן פירש **הט"ז** טעם אחר: "**דהמקום שהמתפלל עומד אדמת קודש הוא** כל זמן שהוא מתפלל, ועל כן צריך לאותו שבאותו מקום, דהיינו תוך ד' אמות לנהוג בו כבוד, וכל שיושב ואינו עוסק גם כן בדבר קדוש, הוי כאילו לאו קדושה שם, והווה כשאר מקומות שבבית, על כן צריך שיעמוד להראות שיש כאן קדושה, אבל אם עוסק בתפילה או **בדברי תורה** אפילו יושב הוי עליו גם כן קדושה". ובדבריו מבואר שגם **העוסק בתורה** רשאילשבת בד' אמותיו של המתפלל.

**•** ובמאירי (1) כתב שהטעם הוא "שלא יתן לב עליו ותתבלבל תפילתו".

**ב.** הפוסקים דנו האם בכלל האיסור לשבת **מאחוריו ומצדדיו**, ומהו השיעור שאסור לשבת **כנגדו**.

**•** **מאחוריו -** התוספות במסכת ברכות (1) לא, ב ד"ה מכאן) כתבו: "בין מלפניו (בין מלאחריו) ובין מן הצדדים", ומבואר בגירסתם שהתיבות "בין מלאחריו" נמצאות בסוגריים, ולדעת הרש"ל [מובא בהערות בגמרא, שם] יש למחוק מילים אלו. אולם הטור כתב "בין מלפניו, בין מלאחריו ובין מן הצדדים צריך להרחיק ד' אמות".

ולכאורה יש לומר שיסוד המחלוקת בדין ישיבה מאחורי המתפלל תלוי בטעמים שנתבארו לעיל: הטור לשיטתו שהטעם "מפני **שנראה כאילו חברו מקבל עליו מלכות שמים והוא אינו מקבל**", יתכן לומר שאם יושב מאחורי המתפלל, אינו מראה בזה שאינו מקבל מלכות שמים כמו חברו. וכמו כן, לפי טעמו של המאירי שהיושב מבלבל את כוונת המתפלל, יש לומר שהיושב מאחוריו אינו מבלבל את המתפלל. אולם לטעמו של הט"ז, שהמקום של המתפלל הוא "אדמת קודש", מסתבר שאסור אפילו אם יושב מאחוריו.

להלכה פסק השו"ע (3) "אסור לישב בתוך ד' אמות של מתפלל, בין מלפניו בין מן הצדדים", ולא כתב שאסור לשבת מאחורי המתפלל. ואילו הרמ"א הוסיף: "ובין מלאחוריו". והמשנה ברורה (ס"ק ד) כתב: "וכן הסכימו האחרונים".

**•** **כנגדו -** עוד כתב השו"ע: "ויש מי שאומר כנגדו אפילו כמלא עיניו אסור, אפילו עוסק בקריאת שמע". וביאר המשנה ברורה (ס"ק ח) מפני שנראה כמשתחווה לו. ולפי זה דווקא לישב אסור, אבל לעמוד מותר ואפילו בתוך ד' אמות, ואולי אף לעמוד ס"ל דאסור דעל ידי זה מתבטל כוונתו".

**•** **באלכסון -** המשנ"ב (ס"ק ב) כתב: "ואפילו כשהוא יושב באלכסון די בד' אמות ולא בעינן הד' אמות עם האלכסון".

**ג. אופני ההיתר לשבת בתוך ארבע אמותיו של המתפלל**

**• כאשר היושב עוסק בתפילה או בתורה -** כאמור לעיל בדברי התוספות (1) לא, ב תוד"ה מכאן) בשם תשובת הגאונים, האיסור לשלבת בתוך ד' אמותיו של המתפלל הוא דווקא ביושב ובטל, אבל אם עוסק בקריאת שמע וברכותיה **וכיוצא בהם**, אפילו יושב שפיר דמי", ונתבאר כי נחלקו הטור והט"ז האם כשעוסק בתורה רשאי לשבת.

ובשו"ע (3) פסק: "ואם עוסק בדברים שהם מתיקוני התפילות, ואפילו בפרק איזהו מקומן, אינו צריך להרחיק; ויש מתיר בעוסק בתורה, אע"פ שאינו מתיקוני התפילות". וכתב המשנ"ב (ס"ק ו) "עיין באחרונים דטוב להחמיר לעמוד כדעה הראשונה, אם לא במקום הדחק. ובלאחריו נ"ל שאין להחמיר בזה". ועוד כתב המשנ"ב (ס"ק ז) "דווקא אם מוציא דברי תורה בשפתיו, אבל מהרהר בלבו אינו מועיל, ואפילו בענייני תיקוני התפילות. דאתו למיחשדיה שאינו מקבל עליו עול מלכות שמים". וראה בדברי הגר"ח מוולוז'ין בספרו כתר ראש (5) "אסור לפסוע ג' פסיעות לאחוריו עד שיראה שאין זום אדם מאחרויו, ואין בזה משום יוהרא. ובתוך כך יאמר תחינות ובקשות, ומן הדין אפילו ללמוד שרי [ומשמע שמותר ללמוד **בפה**. עי"ש בהערות שהביאו מדברי החזון איש שאין ללמוד קודם שפסע לאחוריו אלא **בהרהור**].

**• ישב במקומו ובא אחר והתחיל להתפלל לידו, האם צריך לעמוד -** הטור (2) הביא בשם אביו הרא"ש "שאינו צריך לקום, **שהרי זה בא בגבולו**". וכתב: "אע"פ שיש להשיב, דהא ילפינן מעלי והוא היה יושב תחילה, דכתיב ועלי הכהן יושב על מזוזות היכל ה' ואפילו הכי הוצרך לקום. מ"מ אין משיבין את הארי [כוונתו לאביו הרא"ש] אחרי מותו. וגם כי לשון הגמרא משמע כדבריו, דקאמר אסור **לישב**, דמשמע אסור לישב אצל המתפלל, אבל אם ישב כבר מותר, מדלא קאמר אסור **להיות יושב**". ומרן השו"ע (3) סע' ג) פסק כדברי הרא"ש: "אם היושב ישב כבר, ועמד זה בצדו, אינו צריך לקום, שהרי זה בא בגבולו". והרמ"א הוסיף: "ומ"מ מידת חסידות הוא לקום, אפילו בכהאי גוונא".

וכתב המשנה ברורה (ס"ק יג) כי דין זה נאמר "דווקא בביתו, אבל במנין קבוע, וכל שכן בבית הכנסת צריך לקום, דהוא מקום מיוחד לכל בני אדם. ואפילו אם המקומות קבועים לכל אחד שקנאום בדמים נמי יש להחמיר. אך בעוסק בתורה לא יחמיר בזה, וכל שכן רב שיושב עם תלמידים ולומדים ובאו עשרה המתפללים, אינם צריכים לעמוד, ואפילו מידת חסידות ליכא".

• **כאשר היושב בצד המתפלל חלש -** רשאי לשבת, כפי שנפסק בשו"ע (3) סע' ג) וכתב המשנ"ב (ס"ק י) שההיתר הוא כ"שידוע שהוא חלוש ואי אפשר לו לעמוד, ולכך מותר לו לישב, דחולשתו מוכחת עליו שמפני כך ישב". והוסיף: "ודווקא לישב בצד המתפלל, הא לפניו יש מחמירין אף בחלוש".

**• ישיבה כנגד המתפלל כשיש מחיצה, שולחן או "סטנדר" לפניו -** ראה להלן **[אות ו].**

**• ישיבה בתוך ארבע אמותיו של [חולה] המתפלל בשכיבה או בישיבה -** בשו"ת ציץ אליעזר (8) ח"ט סימן ז) שדן בזה על פי הטעמים שנתבארו לעיל ביסוד האיסור לשבת בד' אמותיו של המתפלל, ומסקנתו: "לכתחילה כשר הדבר לדקדק שלא לשבת בטל גם על יד המתפלל בישיבה או בשכינה, וירחיק עצמו מחוץ לד' אמותיו עד שיגמור תפילתו, או יעסוק בדברים שהם מתיקוני התפילות. אבל בכל איזה דחק או צורך שהוא, יש מקום להקל לשבת על ידו".

• • •

**לעבור כנגד המתפלל - טעמי האיסור והנפקא מינה ביניהם**

**ד.** במסכת ברכות (1) כז, א) מסור על רב שסיים את תפילתו אך לא פסע לאחוריו מכיון שרב ירמיה בר אבא שעמד מאחוריו עדיין לא סיים את תפילתו, ומבואר שם בסוגיא כי **אסור לעבור כנגד המתפלל** **בתוך ארבע אמותיו**.

סיפור דומה מובא בירושלמי (1) על רבי חייה בר בא שסיים את תפילתו אך לא פסע לאחוריו מכיון שעמד שם רב כהנא שהאריך בתפילתו.

בחיי אדם (2) סע' ג) הובאו שני טעמים ביסוד ההלכה שאסור לעבור כנגד המתפלל בתוך ארבע אמותיו: **[א] כדי שלא תתבלבל מחשבת המתפלל. [ב] אסור להפסיק בין המתפלל לשכינה שכנגדו**.

• **נפקא מינא בין הטעמים -** כתב החיי אדם: "ומטעם זה [לא להפסיק בין המתפלל לשכינה], המתפלל ובני אדם מתפללים אחריו, אסור לפסוע הפסיעות אחר שמונה עשרה עד שיגמור האחרון, אפילו אם האחרון התחיל להתפלל אחריו, ולא נקרא בא בגבולו, ואפילו האחרון מאריך בתפלתו, דאדרבה זה שפוסע הוא בא עכשיו בגבולו".

• **נפקא מינה נוספת -** מבוארת בדברי הביאור הלכה (3)ד"ה אסור) "כתב בספר מאמר מרדכי וז"ל, הטעם מפני שמבטל כוונת המתפלל, ולפי זה נראה דאם המתפלל **משלשל הטלית** על פניו כמו שנוהגים הרבה [והוא הדין אם מתפלל **בעיניים עצומות**], דמותר לעבור על פניו [כי אינו מבטל את כוונת המתפלל], ומכל מקום ראוי לחוש ולהחמיר, עכ"ל. ובפרט לפי מה שכתב החיי אדם דטעם האיסור מפני שמפסיק בין המתפלל להשכינה, בודאי אין להקל בזה".

• **עוד נפקא מינה -** לכאורה יש לומר, כאשר מבחין **שהמתפלל אינו מכוון** בתפילתו, כמבואר בדברי הציץ אליעזר (8) ח"ט סימן ח אות ב) שכתב "המצאה חדשה" להתיר לעבור כנגד המתפלל כיוון שבזמן הזה רוב המתפללים בלאו הכי לא מכוונים בתפילה. ברם בספר הליכות שלמה (10) הערה נא) מובא בשם הגרש"ז אויערבך כי "אין להתיר לפסוע כנגדו מפני שהמתפלל הבחין שאחר מתעכב בגלל **ונטרדת כוונתו** ע"י כך. והתרעם על מי שאמר כן, ואמר כי בסברות כאלו ניתן לעקור ח"ו את השו"ע, שהרי בכל אדם ניתן לומר סברא זו, ואם כן עקרת כל תורת איסור זה" [ועי' בדברי המהרש"ם (5) סע' א) בנדון לעבור כנגד המתפלל בשעה שהמתפלל **הפסיק** בתפילתו].

**האם "צדדיו" של המתפלל בכלל האיסור**

**ה.** הטור (2) סע' ד) פסק כדברי רבנו יונה [עי' בבית יוסף] שהאיסור לעבור כנגד המתפלל נאמר דווקא **לפני** המתפללים "אבל בצידיהם **מותר** לעבור ולעמוד". אולם בזוהר בזוהר הקדוש (1) מובא שהאיסור לעבור בד' האמות הסמוכות למתפלל הוא "לכל סטר בר לקמיה". ודבריו הובאו במשנ"ב (ס"ק יז) " והזוהר **אוסר** **אפילו בצידיהם** תוך ד' אמות". וכתב הבן איש חי (5) "ובוודאי שצריך להיזהר כחומרת הזוהר הקדוש, אך בשעת הדחק, כגון שהעובר הולך להתפלל, או לדבר מצוה וצריך למהר, יש לסמוך על סברת מרן ז"ל, דלא אסר אלא לפניו תוך ארבע אמות דווקא" [אולם בערוך השלחן (5) כתב שאין מחלוקת בין הזוהר והשו"ע, יעו"ש בדבריו].

ובמשנה ברורה (ס"ק טו) הביא את מחלוקת הפוסקים מה דין "**צדדים שלפניהם**", וז"ל: "להמגן אברהם כלפניהם דמי [ואסור], ולהאליהו רבא שרי".

**ישיבה או מעבר כנגד המתפלל כשיש מחיצה, שולחן או "סטנדר" לפניו**

**ו.** המהר"ם שיק (6) כתב שהפסק מסוג זה, וכן כאשר אדם אחר מפסיק בין המתפלל ליושב, אינו מהווה הפסק [לפי כל הטעמים שנתבארו לעיל **[אות א]** ביסוד האיסור לשבת לפני המתפלל, יעו' בדבריו]. אולם המשנה ברורה (3) ס"ק ב) הביא את דברי החיי אדם שכתב: "אם המתפלל עומד בצד אחד מדבר שהוא קבוע גבוה עשרה [טפחים] ורחב ארבעה [טפחים], מותר **לישב** בצד השני, **דהא מפסיק רשות**. אבל **לעבור** מצד השני אפשר אם אינו גבוה כל כך שלא יוכל להסתכל בצד השני, אסור". וכן נקט להלכה הבן איש חי (5) שכתב: "ואפילו אם יש מחיצה לפני המתפלל במקום גבוה עשרה טפחים ורחב ארבעה טפחים גם כן אסור לעבור לפניו".

אולם בערוך השלחן (5) סע' יג) כתב: "ואם יש לפני המתפלל דבר שגבוה י' טפחים ורחב ד', הוי הפסק". וכן מתבאר בדברי האשל אברהם (6) שכתב "ללמד זכות על שאינם מדקדקים בזה [דהיינו העוברים לפני המתפלל] שכיון שכבר הונהג להיתר להתפלל לפני סטענדר, לית דחש לעבור מלפניו דאיפסק מחיצה, ובדרבן שומעים להקל" [ועי"ש בדבריו שצירף זאת להיתר נוסף, לעובר לפני המתפלל **בעיניים עצומות**].

עוד כתב הבן איש חי (5) " דאפילו אם יש כנגד המתפלל **כותל זכוכית**, צריך להיזהר שלא יעבור לפניו, דאף על גב דכותל הזכוכית מפסיק, מכל מקום הוא רואהו, ותבטל כוונתו". אולם באשל אברהם (4) כתב "שגם כותל של זכוכית מותר לעבור לפניו **שכל שיש לפניו כותל** אין חשש, וכן הוא **באדם לפניו**, ואין לחלק בין ארוך לגוץ".

**ז. פרטים נוספים בדיני העובר כנגד המתפלל**

**• לעבור כנגד מי שסיים תפילתו ואומר "תחנונים" -** לדעת המשנ"ב (3) ס"ק ג) כל זמן שהמתפלל לא פסע, אסור לעבור כנגדו. אולם באשל אברהם (4) וערוך השלחן (5) סע' יב) כתבו שיש להקל לעבור כנגד המתפלל בשעה שאומר תחנונים [וראה במה שכתב בשו"ת בצל החכמה (7) בנדון לעבור לפני המתפלל **ביום כיפור** כשהמתפלל מאחוריו אומר **וידוי**].

**• לעבור כנגד המתפלל במקום שרבים עוברים בו -** המהרש"ם (5) סע' ד) כתב: "דאם עמד במקום שרבים עוברים, כגון באמצע בית הכנסת, דמי **לקבר שמזיק את הרבים** דמותר לפנותו ואינו תופס מקומו" [ועי"ש במש"כ בנדון שהעומד בתפילהבבית **חברו** אינו אוסר על חברו ללכת בביתו כנגדו].וראה במש"כ בספר הליכות שלמה (10) סע' לו).

**• רב או ש"ץ שסיימו את תפילתם ורוצים לפסוע לאחוריהם כנגד המתפלל -** בערוך השלחן (5) כתב "דהרב שסיים התפילה והש"ץ ממתין עליו כנהוג, מותר לו לפסוע אף שיש מי שמתפלל אחוריו, משום **טירחא דציבורא**". ובשו"ת ציץ אליעזר (6) נקט כן גם בנדון ש"ץ שסיים תפילתו, שרשאי לפסוע ג' פסיעות כנגד המתפלל, כדי להתחיל בחזרתו.

• **לעבור כנגד המתפלל לצורך "מצוה עוברת" -** כגוןלעלות לדוכן לנשיאת כפיים או ליטול ידיים לכהנים, לצורך השלמת מנין או עניית קדושה, או **משום** "**כבוד הבריות**", יעו' באשל אברהם (4) שכתב **להקל בזה**. וראה בשו"ת שבט הלוי (6) בנדון ספר שנפל על הקרקע וצריך לעבור כנגד המתפלל להרימו, ובמש"כ בספר אשי ישראל (13) סע' יב-יג-טו).

**• לעבור כנגד אשה, קטן או נכרי שמתפללים -** באשל אברהם (4) נטה להתיר לעבור כנגד אשה וקטן מכיון שאינם מכוונים בתפילה. ובספר הליכות שלמה (10) סע' לה) כתב: "קטן העומד בתפילה, אם לא הגיע לחינוך מותר לעבור כנגדו, ואם כבר הגיע לחינוך אסור". וראה בדברי השיח תפילה (12) אות טז-יח) ובאשי ישראל (13) הערה כט).

**• לעבור או לשבת כנגד ש"ץ -** המשנ"ב (3) סי' קכד ס"ק כ) כתב שאסור לשבת בתוך ארבע אמותיו של הש"ץ.

**• לעבור כנגד מי שאומר קדיש -** השערי תשובה (3) כתב שאסור לעבור, וראה באשי ישראל (13) הערה לב).

**• חובת הזהירות של המאריך בתפילתו שלא לצער מתפללים אחרים -** שיח תפילה (11) אות יד), תשובות והנהגות (9).

מנין עשרה

לתפילה בציבור, חזרת הש"ץ ואמירת דברים שבקדושה

**א.** תנן במסכת מגילה [1] "אין פורסין על שמע ואין עוברין לפני התיבה ואין נושאין את כפיהם ואין קורין בתורה **פחות מעשרה**". וזו הלכה פסוקה בשו"ע ([2]; סימן נה סע' א) "אומרים **קדיש**, ואין אומרים אותו בפחות מעשרה זכרים בני חורין גדולים שהביאו ב' שערות, והוא הדין **לקדושה וברכו,** שאין נאמרין בפחות מעשרה". וטעם הדבר מפורש בסוגיא "**שכל דבר שבקדושה**, כגון קדיש וקדושה וברכו וקריאת התורה ונשיאת כפים, אין אומרים אותו בפחות מעשרה, שנאמר ונקדשתי בתוך בני ישראל, וילפינן בגזירה שוה דתוך תוך ממרגלים, דכתיב עד מתי **לעדה** הרעה הזאת, יצאו יהושע וכלב, נשאר **עשרה וקרואים עדה**" (לשון המשנה ברורה [2] סי' נה ס"ק ב). "והוא הדין לכל **חזרת הש"ץ** שצריך עשרה, דמקרי דבר שבקדושה מפני הקדושה שיש בה" (לשון המשנה ברורה [2] סי' נה ס"ק ה). ועי' ברש"י בפירוש המשנה במגילה [1] "ואין עוברים לפני התיבה, **שליח ציבור**" [והתוספות ([1]; ד"ה אין פורסין) הביאו את דברי הירושלמי שאם התחילו לומר את הדברים הנ"ל בעשרה ויצאו מקצתם, גומרים את מה שהתחילו. וכן נפסק להלכה בשו"ע [2] סי' נה סע' ב, יעו"ש במשנה ברורה פרטי הדינים בזה].

והנה בסוגיא במגילה [1] הובא דין "פורסין על שמע" שצריך להיות בעשרה. ופירש רש"י: "פורסין, מנין. הבא לבית הכנסת לאחר שקראו הצבור את שמע, עומד אחד ואומר קדיש וברכו וברכה ראשונה שבקריאת שמע, פורסין לשון חצי הדבר". ובתוספות (שם ד"ה ואין) ביארו שכוונתו ל"בני אדם שבאו בבית הכנסת **אחר שהתפללו הצבור**, ורוצים לומר קדיש וברכו, צריך עשרה". והביאו התוספות את מחלוקת התנאים במסכת סופרים [1], ולדעת רבנו תם מבואר במסכת סופרים דין צירוף למנין של אנשים שעדיין לא שמעו קדושה וברכו עם מי שכבר שמע, אשר לפי תנא קמא "אין אומרים קדיש וברכו פחות מעשרה", דהיינו צריך שכל העשרה עדיין לא התפללו. לפי "רבותינו שבמערב" די בכך שיש שבעה שלא שמעו עם שלשה אחרים, "ויש אומרים אפילו בששה". ובספר הישר כתב רבנו תם, שאפילו בחמשה שלא שמעו [מתוך העשרה] מותר לומר דברים שבקדושה. ועוד הביאו התוספות, כי תלמידי רש"י פירשו משמו "שאפילו בשביל אחד שלא שמע [דברים שבקדושה] יכולים הם לפרוס על שמע, ואפילו אותו ששמע כבר יכול להוציא אותם שלא שמעו. ורבנו תם לא היה רוצה לעשות אפילו לעצמו".

דינים אלו נפסקו בשו"ע ([3]; או"ח סימן סט), ולהלן [אות ו] נרחיב בבירור הפרטים בזה.

**ב.** מדברי מסכת סופרים, למד הכסף משנה בדעת הרמב"ם [1], שמתפללים "תפילת הציבור" ["פירוש, **אין עוברים לפני התיבה בפחות מעשרה** השנוי במסכת מגילה, כסף משנה], אפילו אם מקצתם כבר התפללו ויצאו ידי חובתם, בתנאי "**שיהיו רוב העשרה לא התפלל**". וכתב הכסף המשנה: "ומפרש רבינו [הרמב"ם] כרבינו תם, ופסק כיש אומרים [במסכת סופרים] משום דבכל דוכתא אשכחן **דרובו ככולו**".

ומבואר בדעת רבנו תם, שלמד ממה שנאמר במסכת סופרים בדין אמירת **קדיש וברכו,** לענין **פורסין על שמע,** דהיינו לעבור לפני התיבה ולומר קדושה - כי ניתן להרכיב מנין לאמירת דברים שבקדושה מצירוף רוב אנשים שלא שמעו והם "מחוייבים בדבר", עם מיעוט שכבר יצאו ידי חובתם. וביאר הכסף משנה שהצירוף מועיל מדין "רובו ככולו".

ומעתה יש לדון **האם דין 'רובו ככולו'** נאמר **גם בצירוף מנין עשרה** לדין **תפילה בציבור,** ונפקא מינה -האם צריך **עשרה** שיעמדו להתפלל ביחד שמונה עשרה, או די **בששה** [מתוך עשרה שנמצאים בבית הכנסת].

ובדעת המשנה ברורה לכאורה מצינו בזה סתירה. במקום אחד ([3]; סימן צט ס"ק ח) הביא את דברי המג"א, שכתב: "דאם אין שם ששה שלא התפללו לא יתפלל הש"ץ בלחש רק יתחיל מיד בקול רם, דהא עיקר הכונה בהחזרה בזה הוא רק משום קדושה, ויאמר הג' ראשונות בקול רם והשאר בלחש. אבל **כשיש רוב מנין, הם כמו ציבור גמור**". ומפורש בדבריו כי "רוב מנין", דהיינו ששה שלא התפללו - "הם ציבור גמור". אולם במקום אחר ([3]; סי' צ ס"ק כח) הביא המשנה ברורה את דברי החיי אדם [5] "תפילה בצבור הוא תפלת שמונה עשרה, **דהיינו שיתפללו עשרה אנשים שהם גדולים ביחד**. ולא כמו שחושבין ההמון שעיקר להתפלל בעשרה הוא רק לשמוע קדיש וקדושה וברכו, ולכן אינם מקפידין רק שיהיו עשרה בבית הכנסת, וזהו טעות". ופשטות משמעות הדברים [וכן הבין בשו"ת אגרות משה ([5]; בסימנים כח-כט) בדעת החיי אדם], שתפילה בציבור נחשבת רק **תפילה שבה עשרה שעדיין לא התפללו**. וצ"ע.

**ג.** הבנת שורש הספק האם צריך **עשרה** שיעמדו להתפלל ביחד שמונה עשרה, או די **בששה** מדין "רובו ככולו", מתבארת על פי חקירת הגר"ח מבריסק אשר הובאה על ידי תלמידו, רבי ברוך בער לייבוביץ (ברכת שמואל; [4]) האם מועיל דין "רובו ככולו" לצירוף עשרה בקריאת התורה ובחזרת הש"ץ. מצד אחד ניתן להבין שחיוב קריאת התורה וחזרת הש"ץ "חל על עשרה ביחד דווקא, וכל זמן דליכא עשרה, ליכא חיוב של קריאת התורה וחזרת הש"ץ". אך מצד שני, יתכן שחיוב קריאת התורה וחזרת הש"ץ "חל אפילו על אחד, אלא דדין הוא דאינה נאמרת אלא בעשרה".

ואמר הגר"ח, שאם נאמר **שהחיוב נעשה דווקא על ידי עשרה ביחד**, לא שייך בזה דין "רובו ככולו, שהרי עדיין אין כאן חיוב כלל "ואפילו מיעוט חיוב ליכא, דהרי החיוב הוא חל דווקא על ידי עשרה". ברם אם נאמר שחיוב קריאת התורה וחזרת הש"ץ חל אפילו על אחד, אלא שיש דין שדברים אלו נאמרים בעשרה, ודאי שייך בזה דין "רובו ככולו", שהרי "איכא רוב חיוב ומיעוט פטור, ודין הוא בכל התורה כולה דאמרינן רובו ככולו". דברי הגר"ח נאמרו לענין חיוב **קריאת התורה וחזרת הש"ץ**, אך לכאורה יסוד הספק יתכן גם לענין חיוב **תפילה בציבור**.

הגר"ח לא פשט את חקירתו. אולם נראה כי מאי **דמספקא** להגר"ח **פשיטא** להחתם סופר, שהגדיר בדבריו הברורים את דין רובו ככולו, וז"ל: "ולפע"ד לא שייך רובו ככולו אלא **מתוך כולו**, דמסנהדרין ילפינן דבעינן רוב מתוך כל. אבל אם לא נתוועדו רק רוב סנהדרין אינו כלום, וה"נ לעולם שדינן המיעוט בתר הרוב. אבל **כולו בפנינו**, כגון י', הוה עדה לדבר שבקדושה, ואם ז' מהם לא שמעו קדיש וברכו, נמשך המיעוט אחר הרוב, אבל אם רק נתוועדו ז' לא אמרינן דבר שבקדושה". ומדברי החתם סופר הנ"ל, למדו רבי יצחק יעקב וייס, גאב"ד בד"ץ העדה החרדית, בשו"ת מנחת יצחק [6] ורבי אברהם יפה שלזינגר, אב"ד ג'נבה בשו"ת באר שרים [7] - כי ששה שלא התפללו בצירוף ארבעה שאינם מתפללים כעת "הוי ככולו, **משום דכולו לפנינו**, ונחשב לתפילה בציבור". וכן נקטו להלכה ולמעשה, אם כי גם לדעתם, ודאי לכתחילה יש להחמיר ולהתפלל בעשרה שעדיין לא התפללו.

**ד.** אולם לדעת רבי משה פיינשטיין בשו"ת אגרות משה [5], וכפי שחזר עליה בכמה מתשובותיו, מעלת תפילה בציבור היא דווקא כאשר כל העשרה מתפללים, ולא מועיל רוב מנין, וכדבריו: "ומה שהוזכר שסגי ברוב מנין, הוא רק לענין **לומר דבר שבקדושה**. והטעם פשוט, דלא שייך ענין רובו ככולו על **שיעורים**, דבכל שעורים אף משהו מעכב, ולכן גם בשיעור דמספר אין שייך רובו ככולו, שאין לפחות אף משהו ממה שנאמר. ורק כשיש עשרה שהוא כל הסך שצריך לחשיבות צבור, והנדון הוא רק כמה צריכים להיות מחוייבים באמירת הדבר שבקדושה כדי שיוכלו לומר, בזה שייך דין רובו ככולו, שכיון שהרוב מחוייבים נדון כמו שכולן חייבים ויכולים לומר".

וכאמור, הוכיח את דבריו מלשונו של החיי אדם [5]. ועי' בדברי השואל בתשובת המנחת יצחק [6] והבאר שרים [7] שביארו לשיטתם את דברי החיי אדם באופן אחר [ולכן לפי דרכם, אין סתירה במשנה ברורה, עי"ש בבאר שרים]. ולאגרות משה (סימן כט) לא היה ניחא בביאור דחוק זה. ועי' בדברי האגרות משה במה שביאר לפי דרכו את דברי המג"א שהביא המשנה ברורה ([3]; סימן צט ס"ק ח) ש"רוב מנין", דהיינו ששה שלא התפללו "הם ציבור גמור".

ואמנם בסוף דבריו (סימן ל) כתב האגרות משה שאכן מלשון הרמב"ם בהלכות תפילה [1] משמע שגם לששה מתפללים מתוך העשרה יש דין תפילה בציבור, ובפרט על פי דברי הכסף משנה. אלא שטען האגרות משה כי דברים אלו נסתרים מלשון הגמרא בברכות [1] "ומנין **לעשרה שמתפללים** ששכינה עמהם, שנאמר אלקים נצב **בעדת** אל", שמפורש כי מעלת תפילת הציבור הוא ב"עדה" שהם עשרה. ועי' במנחת יצחק ([6]; סימן ו ד"ה והנה) שכתב במענה לטענה זו: "יש לומר דכוונת הגמרא שתפילה צריך להיות בעשרה, אבל מה הנקרא בעשרה, בא הרמב"ם לפרש שכשהם ששה בצירוף עוד ארבעה, נקרא עשרה מתפללים" [וכבר העירו המנחת יצחק ([6]; סימן ו ד"ה ועוד הוסיף) והבאר שרים [7] להתפלא על האגרות משה שלא הזכיר מדברי החתם סופר].

וכדעת האגרות משה, שמעלת תפילה בציבור היא דווקא כאשר כל העשרה מתפללים, ולא מועיל רוב מנין, הביאו העמק ברכה ([4]; רבי אריה ליב פומרצ'יק, מתלמידי הגרי"ז מבריסק) והבאר שרים [7], בשמו של רבי אליהו רגולר, אב"ד קאליש [נפטר בשנת תר"י]. וכן הביא בשו"ת תשובות והנהגות [7] בשם הגרי"ז מבריסק. ועי"ש (סימן לג) שחידש לחלק בין מצב שבו הארבעה שכבר התפללו עסוקים בתפילות [אשרי ובא לציון או באמירת תהלים] שאז נחשבת התפילה כ"תפילה בציבור", לבין מצב שהמשלימים אינם מתפללים כלל אלא משוחחים שאין זה "תפילה בציבור".

**סיכום הדעות האם די בששה מתפללים העומדים להתפלל שמונה עשרה -** עי' בפסקי תשובות ([8]; סימן צ). ובמה שכתב שם בסוף דבריו כי "לומר **חזרת הש"ץ וקדושה** ונשיאת כפים **וקדיש** תתקבל, **לדברי הכל די כשהיה ששה** שהתפללו לחש בצירוף ארבעה.

**ה.** עד עתה נתברר דין צירוף עשרה למנין לצורך **אמירת** דברים שבקדושה [ולמעלת תפילה בציבור]. ויש לברר את פרטי דיני מנין עשרה לצורך **שמיעת** דברים שבקדושה וחזרת הש"ץ [**ולענות** אמן**]** .

ובספר עמק ברכה [4] דייק מדברי הרמב"ם [1] "וכיצד היא תפלת הציבור יהיה אחד מתפלל בקול רם **והכל שומעים**", שלא מועיל שום צירוף לעשרה לענין החיוב לשמוע דברים שבקדושה ולענות אמן. ומה שכתב הרמב"ם בהמשך דבריו שם, שגם מיעוט שכבר התפללו מצטרפים, זהו דווקא לעיון **החיוב להתפלל** [מדין רובו ככולו] "אבל לענין מעשה התפילה, **בעינן שכל העשרה ישמעו**". וכן דעת הרא"ש בתשובה, אשר הובאה להלכה בשו"ע ([2]; סימן קכד סע' ד) "כשש"צ חוזר התפלה הקהל יש להם לשתוק ולכוין לברכות שמברך החזן ולענות אמן, **ואם אין תשעה** מכוונים לברכותיו **קרוב להיות ברכותיו לבטלה**".

אמנם מאידך פסק השו"ע ([2]; סימן נה סע' ה) את דברי המהרי"ל שאין צורך בעשרה עונים, וז"ל: "ואם התחיל אחד מהעשרה להתפלל לבדו ואינו יכול לענות עמהם, או שהוא ישן אפילו הכי מצטרף עמהם" [ובעמק ברכה [4] נקט שדווקא **אחד** ישן או אינו עונה, מצטרף לעשרה, אבל יותר מאחד, לא [והביא ראיה לדבריו]. ועי' בבאר היטב ([2]; סימן נה ס"ק ט) ומשנה ברורה ([2]; סימן נה ס"ק לב) שהביא מחלוקת האחרונים בדין זה, וראה דברי הפסקי תשובות [9] בסימן נה].

וביישוב שיטת השו"ע, הביא בספר פסקי תשובות ([9]; סימן נה) - שחיוב עשרה [ומתוכם תשעה] שומעים הוא **לכתחילה**, אבל בשעת הדחק די גם בפחות [פרישה והט"ז, וכן נקט העמק ברכה]. ואילו לדעת הפמ"ג ושו"ע הרב, יש לחלק בין **חזרת הש"ץ** לאמירת דברים שבקדושה. בסימן נ"ה מיירי המחבר בדיני קדיש וברכו, או אפילו קדושה [אם הש"ץ עוד לא התפלל בלחש לעצמו] ובזה די גם בפחות מעשרה שומעים, מה שאין כן בסימן קכ"ד, מיירי השו"ע בדיני **חזרת הש"ץ,** שצריך להיזהר שכל התשעה ישמעו, כדי **שברכות הש"ץ לא יהיו לבטלה.**

**וראה סיכום הדעות בדין זה -** בפסקי תשובות ([9]; סימן נה). ובמה שכתב, שמנהג רבים וטובים אשר בששה שגמרו שמונה עשרה מתחיל הש"ץ באמירת **קדיש שאחר שמונה עשרה דערבית**, וכן באם מתפללים **תפילה קצרה** [שאומר הש"ץ מיד בקול עד אחרי קדושה] - שפיר יש להם כל מי שיסמוך. ורק לענין **חזרת הש"ץ** יש להחמיר כשיטת הפמ"ג ושו"ע הרב הנ"ל, שתשעה שומעים הוא לעיכובא, אך גם בזה יש מקום להקל בשעת הדחק כהמג"א ושאר אחרונים.

ועוד הביא בפסקי תשובה ([9]; סימן קכד) כי ניתן לכתחילה לצרף לתשעה המקשיבים לש"ץ, את מי שעומד להתפלל שמונה עשרה יחד עם הש"ץ, כי מכיון שהוא אומר עם הש"ץ מלה במלה, לא גרע משומע כעונה, ונכלל במנין העשרה.

**ו. מהו 'תפילה בציבור' המאפשרת אמירת חזרת הש"ץ**

בשו"ע ([3]; סימן סט) נפסק: "אם יש בני אדם **שהתפללו כל אחד בפני עצמו ביחיד**, ולא שמעו לא קדיש ולא קדושה, עומד אחד מהם ואומר קדיש וברכו וברכה ראשונה יוצר אור ולא יותר, וזה נקרא פורס על שמע לשון חתיכה פרוסה שאין אומרים אלא קצת ממנה". והיינו דין "פורס על שמע" המבואר בגמרא במגילה [1] יעו"ש ברש"י.

אמנם המשנה ברורה ([3]; סי' סט ס"ק א) כתב: "והרדב"ז פליג על זה, וז"ל אם התפללו בעשרה כל אחד ביחידי **פרח מינייהו קדיש וקדושה** כדאמרינן גבי ברכת המזון, וכיון דפרח מינייהו אע"ג שאחר כך נתחברו עשרה, אינם יכולים לחזור ולהתפלל בקדיש וקדושה, ואם חזרו והתפללו הוי ברכה לבטלה". והביא המשנה ברורה דעות האחרונים, האם יש לפסוק לדינא כהשו"ע או כהרדב"ז.

**וראה סיכום הדעות בפרטי דין זה -** בפסקי תשובות ([8]; סימן סט).

מאי דכתיב ואני תפלתי לך ה' עת רצון, אימתי עת רצון בשעה שהצבור מתפללין. רבי יוסי ברבי חנינא אמר מהכא, כה אמר ה' בעת רצון עניתיך. רבי אחא ברבי חנינא אמר מהכא, הן אל כביר ולא ימאס [ברכות ח, א].

תשלומין בתפילה

**א.** במסכת ברכות (1) נתבארו דיני **תשלומין בתפילה** למי שטעה או נאנס ולא התפלל, לפנינו עיקרי הסוגיא:

• טעה ולא התפלל ערבית, מתפלל בשחרית שתים. [טעה ולא התפלל] שחרית, מתפלל במנחה שתים.

• טעה ולא התפלל מנחה, מתפלל ערבית שתים, ואין בזה משום דעבר יומו בטל קרבנו.

• מְעֻוָּת לֹא יוּכַל לִתְקֹן (קהלת א, טו) זה שביטל תפילה של ערבית או תפילה של שחרית, כשביטל **במזיד**. ודינים אלו נפסקו בשו"ע (3) סי' קח סע' א-ב).

• טעה ולא התפלל מנחה בערב שבת, מתפלל בליל שבת שתים. ואף שמשלים תפילת חול שלא התפלל, כיון שמשלים את התפילה בשבת, מתפלל אותה גם כן של שבת. וכן נפסק בשו"ע (4) סי' קח סע' ט).

• טעה ולא התפלל מנחה בשבת, מתפלל במוצאי שבת שתים של חול, מבדיל בראשונה ואינו מבדיל בשניה. ואם הבדיל בשניה ולא הבדיל בראשונה, שניה עלתה לו ראשונה לא עלתה לו. ופירש רש"י: "שניה עלתה לו בשביל תפילת מוצאי שבת וראשונה לא עלתה לו, שאינה כלום, **שאין לו להקדים תפילה שעבר זמנה לתפילה שזמנה עכשיו**".

ומבואר, שכאשר משלים את התפילה שחיסר ומתפלל ב' תפילות, התפילה הראשונה היא **חובה** [ולכן מבדיל בה] והתפילה השניה נועדה **לתשלומין**. וכן נפסק בשו"ע (4) סי' קח סע' י).

**ב.** בדברי הראשונים בסוגיא מצאנו עוד חידושים להלכה בדין תפילת התשלומין.

• התוספות (1) ד"ה איבעיא) כתבו: "לא בעי אם **טעה ולא התפלל תפילת מוסף**, דהא **ודאי אינו מתפלל בערבית** [ב' תפילות להשלים תפילת המוסף שלא התפלל], דהיאך יקרא את הקרבנות וכבר עבר זמן מוסף. וגם לא תיקנו שבע ברכות של מוסף אלא משום ונשלמה פרים שפתינו, ובזה ודאי עבר זמנו בטל קרבנו. אבל שאר תפילות דרחמי נינהו ולוואי שיתפלל אדם כל היום כולו ואין כאן עבר זמנו בתפילה אחרת". וכן מבואר בדברי הרשב"א (2) שהוסיף עוד טעם: "דכל תפילה שהיא נוספת מחמת מאורע היום אין ראוי להשלימה ביום אחר, שכבר עבר מאורע היום. אבל שאר התפילות כיון שהן ראויות בכל יום, יש להן תשלומין ביום אחר".

• כתב הרשב"א (2) "**ולעולם משלים הוא בתפילה הסמוכה לה**, אבל טעה ולא התפלל שחרית אינו מתפלל ערבית שתים, וכן טעה [ולא התפלל] מנחה לא יתפלל בשחרית שתים. ויש מפרשים דהוא הדין והוא הטעם, וכן נראה. **והיינו דווקא בזמן תפילה**, לפי שכיון שהוא זמן תפלה והוא עסוק בתפלתו חוזר ומשלים מה שטעה בתפילותיו", עי"ש.

• תלמידי רבנו יונה (2) הביאו מחלוקת הראשונים האם יש "תשלומין" **כאשר לא התפלל שתי תפילות** [לא התפלל מנחה וערבית, האם מתפלל שלוש תפילות שחרית]. לדעת רבנו צרפת "אין תשלומין מועילים אלא לתפילה אחת" [ולכן אם לא התפלל מנחה וערבית, מתפלל רק פעמיים שחרית]. ויש מפרשים "שאפילו לא התפלל תפילות הרבה, לכולם יש להם תשלומין. והם אומרים שמי שהיה תפוס או חולה, כשיצא מבית האסורים או כשנתרפא, שיתפלל כל התפילות שהפסיד". וכן דעת רבנו שמחה המובא בהגהות מיימוניות (2) "שאם טעה ולא התפלל אחת מן התפילות, ונזכר אפילו אחר עשרה ימים, מסתבר שמשלימה. דכיון שאין בו משום עבר יומו, מה לי למחר מה לי אחר עשרה ימים".

אולם רבנו יונה הסכים לדעת רבני צרפת, וכמפורש בדברי הרמב"ם (2) הלכה י) "טעה ולא התפלל לא תפילה זו ותפילה הסמוכה לה, אינו משלם אלא האחרונה בלבד". וכן נפסק בשו"ע (3) סי' קח סע' ד).

ואילו הראב"ד (שם) נקט ש"אם רצה להשלים, ישלים. אבל אם נזכר בסמוכה לה ולא השלים טעותו ורוצה להשלים במופלג, אינו משלים, מפני שהוא כמי שביטל במזיד". וצ"ב מה שורש מחלוקתם.

**ג.** והנהבעיקר **גדר תפילת ה"תשלומין"** דנו האחרונים - האם **נחשבת ממש כתפילה החסרה**, או שחז"ל קבעו אפשרות להשלים את חיוב התפילה שלא התפלל **בתפילה אחרת**. והיינו שאם לא התפלל מנחה, יש לדון האם תפילת התשלומין נחשבת כתפילת "מנחה", או "ערבית", והנפק"מ בזה מבוארת בדברי הצל"ח והרש"ש שנחלקו בדין זה.

הצל"ח (2) ציון לנפש חיה, חידושי רבי יחזקאל לנדא, רבה של פראג, בעל הנודע ביהודה) הסתפק "אם שכח ולא התפלל מנחה, שמתפלל ב' ערבית, איזה מהם יקדים, לדידן דקיימא לן תפילת ערבית רשות, ואם כן יש למנחה מעלה שהיא חובה, ולערבית יש מעלה שהיא זמנה, איזה עדיף". והוכיח הצל"ח מההלכה שצריך להבדיל בתפילה הראשונה של ערבית [כשמתפלל ב' תפילות במוצאי שבת] **שאפילו תפילת רשות בשעתה קודמת לתפילת תשלומין של חובה**.

ומפורש בדבריו, כי תפילת התשלומין היא תפילת חובה **ונחשבת ממש כתפילה החסרה** [ואם לא התפלל מנחה, תפילת התשלומין נחשבת כתפילת "מנחה", שהיא חובה].

אולם הרש"ש בחידושיו על הגמרא בברכות (2) כתב בדין שכח ולא התפלל מנחה שמתפלל ב' ערבית, כי "תפילת התשלומין אינה רשות, דלא עדיפה מתפילה בשעתה. וסעד לזה, מהא דפסקינן בשו"ע סי' ק"ח ס"ג (3), דבשעה שלא הגיע עדיין זמן תפילה הסמוכה, לא ישלים". ומוכח מדבריו, כי תפילת התשלומין אינה **נחשבת ממש כתפילה החסרה**, אלא חז"ל קבעו אפשרות להשלים את חיוב התפילה שלא התפלל **בתפילה אחרת**. והיינו שאם לא התפלל מנחה, תפילת התשלומין נחשבת כתפילת "ערבית", שדינה כתפילת "רשות".

וראה בספר מנחת פרי (6) רבי ישעיה רוטנברג, ר"מ בישיבת קול יעקב בירושלים), ובספר דביר הקודש (7) רבי נתן זוכובסקי, מראשי ישיבת גאון יעקב בבני ברק), ובספר רץ כצבי (8) שהרחיבו בביאור החקירה, והנפק"מ בזה.

ובספר דביר הקודש (7) כתב להוכיח מדברי התוספות (1) איבעיא) כי תפילת התשלומין **נחשבת ממש כתפילה החסרה**, ממה שכתבו שאין תפילת תשלומין למוסף "דהיאך יקרא את הקרבנות וכבר עבר זמן מוסף", שכן אם חז"ל קבעו אפשרות להשלים את חיוב התפילה שלא התפלל **בתפילה אחרת**, מה בכך שלא יקרא הקרבנות, הרי על ידי שמתפלל את התפילה של **עכשיו** משלים את מה שחיסר. אלא על כרחך שבתשלומין מתפלל את התפילה שהחסיר, ולכן שפיר כתבו תוספות שכבר עבר זמן המוסף ולא שייך שיקרא את הקרבנות.

ועוד כתב לבאר שם ע"פ החקירה הנ"ל, את שורש מחלוקת הראשונים האם יכול להשלים את התפילה שהחסיר רק בתפילה הסמוכה, או גם לאחר מכן. לדעת הרמב"ם והשו"ע, משלים רק בתפילה הסמוכה, כי תפילת התשלומין **נחשבת ממש כתפילה החסרה**, וזהו רק בתפילה הסמוכה, כי רק בזמן זה שייך לומר שעדיין לא עבר זמן התפילה הקודמת. אבל לדעת הראשונים שיכול להשלים תפילות שהחסיר גם שלא בתפילה הסמוכה ואפילו לאחר כמה ימים, היינו משום שחז"ל קבעו אפשרות להשלים את חיוב התפילה שלא התפלל **גם בתפילה אחרת**, וזה שייך גם בתפילה שאינה סמוכה בדווקא לתפילה שהחסיר [וראה בשו"ת משנה הלכות (8) רבי מנשה קליין, גאב"ד אונגוואר, ולאחר מכן בניו יורק) במש"כ **האם בעל תשובה צריך להשלים את התפילות שלא התפלל כל ימיו**].

**ד**. בספר מנחת פרי (6) כתב כמה נפק"מ בחקירה הנ"ל בעיקר גדר תפילת ה"תשלומין":

**• לא התפלל מנחה בערב ראש חודש -** פסק הרמ"א (4) סע' ט) שצריך להתפלל ב' ערבית של ראש חודש, וכתב המשנ"ב (ס"ק כו) שפסק זה דלא כדעת הלבוש וסיעתו שפסקו שאינו צריך להזכיר בשניה של ראש חודש. ועוד הביא המשנ"ב שם שנחלקו הפוסקים בדין מי שלא התפלל ערבית בר"ח, והתפלל ב' שחרית ולא הזכיר יעלה ויבוא בתפילת התשלומין, אם צריך לחזור. וביאר המנחת פרי את מחלוקתם בחקירה הנ"ל, עי"ש.

• **דיני תשלומין בתפילות שבת ובמוצאי שבת -** נחלקו הפוסקים האם צריך להזכיר בתפילת התשלומין בשבת את נוסח התפילה שלא התפלל [כגון אם לא התפלל שחרית, האם במנחה יאמר בתפילת התשלומין "ישמח משה" [אשל אברהם מבוטשאטש (2)], או שיאמר "אתה אחד"]. וביאר המנחת פרי את מחלוקתם בחקירה הנ"ל.

**• תשלומין לתפילת נעילה -** בשו"ת שבט הלוי (5) כתב ע"פ דברי הרשב"א בברכות (2) שאין תשלומין אלא לתפילות הראויות לכל יום ולא לנעילה, ובפמ"ג כתב שיש תשלומין לנעילה, וביאר המנחת פרי את מחלוקתם בחקירה הנ"ל.

• **סדר תפילת תשלומין ביום שיש בו תפילת מוסף -** אם שכח יעלה ויבוא בשחרית בראש חודש ונזכר לאחר חצות, כתב המשנה ברורה (3) ס"ק טז) שיתפלל מנחה ומוסף ולאחר מכן שחרית. ובשו"ת ארץ צבי (5) כתב רבי צבי אריה פרומר **[**אב"ד קוזי'גלוב, שעמד בראש ישיבת חכמי לובלין לאחר פטירת מהר"ם שפירא] כי תפילת התשלומין **נחשבת ממש כתפילה החסרה**, ולכן יתפלל פעמיים מנחה ואחר כך מוסף, ועי' בפסקי תשובות (9) אות ח).

**דיני תשלומין בתפילה**

**• עבר זמן רב מתפילת החובה -** משנ"ב (3) ס"ק טו) **• לצאת ידי חובה בחזרת הש"ץ -** משנה ברורה (3) ס"ק ה).

**• שיעור ההפסקה בין תפילת החובה לתפילת התשלומין ומה צריך לומר ביניהן -** משנה ברורה (ס"ק יג-יד).

**• אשה הנוהגת להתפלל מנחה ושכחה -** בספר הליכות שלמה (5) הובא בשם הגרש"ז אויערבך, שתתפלל ערבית [שאינה מחוייבת] אע"פ שאינו רגילה בכך, ותשלים מנחה לאחריה, אבל אחר תפילת שחרית [שמחוייבת] אינה יכולה עוד להשלים, ואחר כך תשלים, עי"ש בנימוקיו להכרעה זו.

**• סיכום גדרי "שוגג" ו"אונס" לענין תשלומי תפילה -** פסקי תשובות (9). ועי' בשו"ע ובמשנ"ב בסימן ק"ח **סע' ז'**.

קדיש

**א.** כפי שמציין רבי יחיאל מיכל טיקוצ'ינסקי בספרו גשר החיים (3), בתלמוד ובמדרשים מוזכר הקדיש בשם 'יהא שמיה רבא', משום שזהו עיקר השבח של הקדיש, עי' בגמרא בברכות (1) ובשבת (1) ובדברי התרגום ירושלמי (1). ואילו המקור הראשון לאמירת קדיש הוא במסכת סופרים (1) שהאבלים היו אומרים קדיש לאחר שגמר החזן תפילת מוסף. ועוד הביאו הפוסקים מקור לאמירת קדיש, מהמעשה עם רבי עקיבא שראה אדם מעונה אשר סיפר לו כי מת לפני כמה שנים, ותיקון נשמתו יהיה אם בנו יאמר אחריו קדיש, ראה בדברי האור זרוע (2) פרטי המעשה. ובספר ילקוט יוסף (2) הוסיף מהמובא בזוהר בענין זה, וגם הביא מדברי האריז"ל שאמירת הקדיש אינה רק כדי להציל את נפש הנפטר מדינה של גהינם [כפשטות לשון הרמ"א בהלכות אבלות (4) "וכשהבן מתפלל ומקדש ברבים פודה אביו ואמו מן הגהנם"], אלא גם להעלותו ממדרגה למדרגה בגן עדן [עי' בבן איש חי (7) סע' יב; ובפני ברוך (9) סע' א].

והנה המהרי"ל (3) מרבותינו הראשונים באשכנז, נשאל מדוע נקרא הקדיש שנאמר בסיום התפילה בשם 'קדיש **יתום**', ולמה הקטנים אומרים קדיש זה הואיל והוא דבר שבקדושה. והשיב: "וכולהו קדיש דעלמא, **תקנתא דרבנן נינהו**, ולאו דבר שבחובה הוא, הלכך יכולים הקטנים לאומרו". והוסיף המהרי"ל כי "לעולם אחר הדרשות והפסוקים חייבים לומר קדיש". ודבריו נפסקו ברמ"א ((4); אוח סימן קלב) שכתב: "ואומרים קדיש יתום אחר עלינו, ואפילו אין יתום בבית הכנסת יאמר אותו מי שאין לו אב ואם. ואפילו מי שיש לו אב ואם יכול לאומרו אם אין אביו ואמו מקפידים". וביאר המשנה ברורה (ס"ק י) "שהרי **לעולם צריכים לומר קדיש אחר שאמרו פסוקים**, ובעלינו יש גם כן פסוקים, וצריכים קדיש אחריו. אלא שנהגו בקדיש זה להניחו ליתום שמת אביו ואמו מפני שיש יתומים קטנים או אפילו גדולים שאינם יכולים להיות שלוחי ציבור ולומר קדיש וברכו אחר אביו ואמו [שאם היו יכולים להתפלל לפני העמוד זהו טוב יותר מאמירת קדיש]" יעו"ש כל דבריו.

ויש להדגיש את היסוד העולה מדבריו, כי לאחר אמירת **פסוקים** אומרים **קדיש** המכונה **'קדיש יתום'**. וכן מפורש במשנה ברורה ((14); סימן נד ס"ק ז) "שלעולם לא תמצא קדיש בלי פסוקים שלפניו", ובמשנה ברורה ((6); סי' נה ס"ק ב). ואילו לאחר **לימוד תורה שבעל פה**, אומרים '**קדיש דרבנן**', כמפורש בהמשך דברי המשנה ברורה ((14); שם ס"ק ט), ובתנאי שיאמר קודם דברי אגדה [ועל כן נהגו לומר ברייתא דרבי חנניא בן עקשיא וכו'].ועי' גם בביאור הלכה ((14); סימן קנה) במש"כ בזה.

**ב.** בעיקר גדר אמירת הקדיש לאחר התפילה, צ"ע האם הקדיש הוא **חלק מהתפילה** או דין נפרד ממנה. וכןצריך ביאור האם אמירת קדיש היא **חיוב** מדין **כיבוד אב ואם [**שמחוייב גם לאחר מותם], הוא **מנהג** בעלמא.

והנה כתב הרמ"א (4) וז"ל: "ונמצא במדרשות לומר קדיש על אב, על כן **נהגו** לומר על אב ואם **קדיש בתרא** י"ב חודש". ומלשון זה דייק הרב נחום יברוב בספרו דברי סופרים על הלכות אבלות ((4); ס"ק לח), שמשמע שאין זה מתקנת חכמים אלא **מנהג**. ומה שמצינו בראשונים לשונות של **תקנה**, הכוונה שהם תיקנו שאת ה'קדיש בתרא' לא יאמר אדם אחר אלא יניחוהו ליתומים, אבל עצם אמירת הקדיש היא ממנהג, וכמובן מקיים בזה הבן מצוה. ו'קדיש בתרא' היינו הקדיש שאומרים אחרי 'עלינו לשבח'. אמנם בשער הכוונות מבואר ש'קדיש בתרא' הוא הקדיש שאומרים אחר פיטום הקטורת קודם עלינו לשבח [לנוסח ספרד].

והוסיף בספר דברי סופרים ((5); ס"ק לח) שיש להבדיל בין הקדישים הנאמרים בתוך התפילה, שהם **חלק מנוסח התפילה,** ואותם הקדישים הם ככל דבר שבקדושה, שאינם נאמרים אלא על ידי גדול. אבל הקדישים שאומרים אחר התפילה, שאינם חובה, יכולים גם קטנים לאומרם. ואדרבה, כאמור לעיל, עיקר תקנת הקדישים שלאחר התפילה נועדה לטובת היתומים הקטנים שיוכלו לאומרם ולגרום בכך עילוי לנשמת הוריהם.

ועוד כתב שם כי יש הבדל בין '**תפילה קדישים**', שהם הקדישים שאומרים בקביעות, כגון קדיש שאומרים, לאחר ברכי נפשי או לאחר שיר הכבוד. לעומת '**תהלים קדישים**', שהם קדישים שאומרים אחרי מזמורי תהלים או פסוקים, כגון קדיש לאחר קריאת שיר השירים, רות וקהלת.

וראה סיכום פרטי הדינים בחיוב להקפיד על אמירת הקדישים וקדיש דרבנן לאחר התפילה בספר פסקי תשובות (8), ובמובא בשם הגרש"ז אויערבך בספר הליכות שלמה ((15); פרק י"א סע' טו ובהערות שם).

**ענף א - קדיש יתום**

**ג.** בבית יוסף (6) מובא שאין פוחתים משבעה קדישים בכל יום, ועי' בגשר החיים (6) חשבון ז' הקדישים. והביא בשם הכף החיים שיש לומר י"ב קדישים, ויש אומרים י"ג קדישים כנגד י"ג מידות [יעו"ש חשבון הקדישים. וראה בבן איש חי (7) סודות נפלאים בביאור טעם תקנת אמירת הקדישים בתפילה שהם לצורך תיקון ועילוי העולמות].

והנה המשנה ברורה (6) וערוך השלחן (7) כתבו שטוב למעט בברכות כשם שטוב למעט בברכות. אולם מאידך, כתב הגאון מבוטשאש (אשל אברהם; (7)) "דלא שייך מוסיף באמירת קדיש, ואין זה כאמירת ברכות שצריך להיזהר מלהרבות בברכות שאינן צריכות". עי' בדבריו, ובמה שכתב שלכן ראוי לסמוך תמיד ברכו לקדיש, ובמה שהסביר את המנהג לומר קדיש לפני תפילת ערבית, לאחר שאומרים מקודם לכן פסוקים.

ובספר פני ברוך (9) הביא פרטים נוספים אימתי נהגו להוסיף ולומר קדישים.

**ד. דיני קדיש יתום**

לעיל נתבאר כי יש מהקדישים שהם חלק מהתפילה, ויש שהם תקנה או מנהג לאחר התפילה, ברם ודאי הוא, שבכל הקדישים מצינו הקבלה בין הקדיש לתפילת שמונה עשרה, ונציין כמה דוגמאות לכך מדברי הפוסקים:

**[א] ג' פסיעות בסיום הקדיש -** עי' בשו"ת תרומת הדשן (11) שלמד את ההלכה לפסוע ג' פסיעות לאחר אמירת הקדיש, מג' הפסיעות שפוסעים לאחר תפילת שמונה עשרה.

**[ב] לעבור כנגד האומר קדיש -** הבן איש חי ((7); סע' י) והכף החיים (11) כתבו: "כשם שאסור לעבור לפני המתפלל, כך אסור לעבור לפני האומר קדיש", אמנם הם קובעים כי דין זה נאמר רק עד המילים 'דאמירן בעלמא', כי ממילים אלו ואילך "הוא מנהגא בעלמא, ולא מנוסח הקדיש".

**[ג] עמידה ברגל ישרה -** בהלכות תפילה נפסק בשו"ע (11) שצריך לכוין רגליו זה אצל זה באילו אינם אלא אחד, כדי להדמות למלאכים. ועי' בשו"ת רבבות אפרים ((11); רבי אפרים גרינבלט, רב בממפיס, ארה"ב) שלמד מכך כי גם אמירת קדיש דינה כאמירת קדושה הדומה לשמונה עשרה, שיש להידמות באמירתם למלאכים.

**אמירת קדיש על ידי כל היתומים יחד -** עי' בפתחי תשובה על שו"ע יורה דעה (4) ובספר פסקי תשובות ((8); ס"ק כב). וראה במה שכתב בספר פני ברוך ((9); סע' מח) "יש להיזהר שלא להתקוטט בבית הכנסת כדי להתפלל לפני העמוד, או כדי לומר קדיש, כי עיקר מטרת הקדיש הוא לתקן את עוון חילול ה' ולקדש שם שמים, ועל ידי המחלוקת גורמים לחילול ה', ובמקום שעלול לבוא ח"ו לידי מחלוקת, עדיף שיאמרו כולם את הקדיש ביחד".

**חצי קדיש לאחר קריאת התורה -** בספר פני ברוך ((9); סע' יד) כתב שהוא שייך לאבלים, ורק אם אין שם אבל, אומרו מי שקרא בתורה אף אם יש לו אב ואם. ובהערה (כד) ציין מקור לדברים מהשדי חמד בשם שו"ת אגודת אזוב שלמדו כן משו"ת התשב"ץ (10). וכן נקט לדינא בשו"ת שבט הלוי (10). ברם המעיין בשו"ת תשב"ץ כפי שיצא לאחרונה ע"י מכון ירושלים יראה כי למדו זאת מנוסח שהיה לפניהם בתשב"ץ "אבל **לקדיש** בתורה", אולם יתכן שהנוסח הוא "אבל **לקרות** בתורה", ולפי זה אין מקום לדבריהם. ואמנם בספר הליכות שלמה (10) מובאת דעת הגרש"ז אויערך, שאת הקדיש שלאחר קריאת התורה לא יאמר האבֵל אלא הקורא בתורה, אבל אם עלה האבל אחרון, יוכל לאומרו. ובהערה הביא בטעם הדבר, **שקדיש זה נתקן לעילוי נשמת המתים שאין מי שיאמר עבורם קדיש**. ובספר אשי ישראל ((10); הערה קכ) הוסיף כי בשבת אין לאבֵל לומר קדיש זה, מכיון שאת הקדיש שלאחרקריאת התורה אומרים בניגון של שבת, ולאבל הרי אסור להתפלל בשבת.

**נשים באמירת קדיש -** בשו"ת חוות יאיר (12) נשאל האם ראוי שהבת תאמר קדיש לאחר פטירת אביה, וכתב שאף שאין ראיה לסתורה דין זה, ואדרבה, עיקר תכלית הקדיש היא לקדש שם שמים בעולם, וגם אשה מצווה בזה. אך למעשה "יש לחוש שעל ידי כך יחלשו כח המנהגים של בני ישראל, שגם כן תורה הם, ויהיה כל אחד בונה במה לעצמו על פי סברתו, ומחזי מילי דרבנן כחוכא ואיטלולא ויבואו לזלזל בו". וכך גם דעתו של הבן איש חי בשו"ת תורה לשמה ((12); ספר זה הוציא הבן איש חי בהיותו צעיר וכינה עצמו בשם יחזקאל כחלי) שהוסיף וכתב שיש לחשוש ממכשול שאשה תכנס לבית הכנסת ותאמר קדיש בתוך התפילה.

וראה בהרחבה סיכום דברי הפוסקים בענין זה בשו"ת יחל ישראל ((13); רבי ישראל מאיר לאו, הרב הראשי לישראל). ובמה שכתב בנדון זה רבי יצחק אייזיק ליבעס (ראש אגודת הרבנים בארה"ב) בשו"ת בית אבי (12).

**ענף ב - קדיש דרבנן**

**ז.** בגמרא בסוטה (14) מובא שהעולם מתקיים על 'אמן יהא שמיה רבא דאגדתא', והיינו 'קדיש דרבנן'. וזהו גם הקדיש המוזכר במסכת סופרים (1) "ואין אומר בעלמא דעתיד לאתחדתא אלא על תלמוד ועל דרש". אמנם בקדיש שאנחנו קוראים 'קדיש דרבנן' אין אומרים אלא את הנוסח 'על ישראל ועל רבנן ועל תלמידהון וכו'", ואילו את הנוסח "בעלמא דעתיד לאתחדתא" אומרים רק בסיום מסכת. ועי' בלשון הרמב"ם בסדר התפילות (3) שכתב: "קדיש דרבנן - כל עשרה מישראל או יתר שעוסקין בתלמוד תורה שעל פה, ואפילו במדרשות או בהגדות. כשהן מסיימין אומר אחד מהן קדיש בנוסח זה, יתגדל ויתקדש שמיה רבא דעתיד לחדתא עלמא".

וראה בדברי המשנה ברורה (14) פרטים נוספים אימתי נאמר 'קדיש דרבנן'. והביאור הלכה (14) כתב: "דלענין אמירת הקדיש אין מעכב שילמדו דוקא בעשרה, דאפילו אחד או שנים שלמדו, יוכלו לומר קדיש, רק שיהיו עשרה בבית הכנסת. וגם דאפילו איש אחר שלא למד יוכל לומר הקדיש".

ועי' בשו"ת אגרות משה (14) במה שדן האם יכול לומר קדיש דרבנן על מה שהציבור למדו כשלא למד עמהם. ובמה שהביא בספר הליכות שלמה ((15); פ"ו סע' ט) בשם הגרש"ז אויערבך, שאם נשלם המנין רק לאחר 'הודו' לפני ברוך שאמר, למתפללים בנוסח ספרד, אומרים אז קדיש רגיל, ולא נהגו אז לומר רבי חנינא בו עקשיא וקדיש דרבנן.

ובענין **קדיש לאחר סיום מסכת**, עי' בספר הליכות שלמה ((15); פרק יא הערה 48) שהביא בשם הגרש"ז אויערבך שאין ראוי לאומרו כשהוריו בחיים, הואיל ונזכר שם בפירוש ענין תחיית המתים.

**\* \* \***

**גודל מעלת הקדיש והתיקונים הנוראים שיש באמירתו -** עי' בגשר החיים ((3); אות ד) ובספר באיש חי (7).

וידועים דברי הגמרא בשבת (1) "כל העונה אמן יהא שמיה רבא מברך **בכל כוחו** קורעים לו גזר דינו". רש"י פירש: "בכל כוחו, **בכל כוונתו**". אולם התוספות פירשו על דברי הפסיקתא שהכוונה **בקול רם.** [אמנם כבר כתב המשנה ברורה ((16); ס"ק ה) "ועל ידי קול זה מתבטלים גזירות קשות. ומכל מקום לא יתן קולות גדולות שיתלוצצו עליו בני אדם ויגרום להם חטא"].

**עיקר התועלת באמירת הקדיש -** הוא מצד שמרבה בתורה ומעשים טובים, על פי דברי הגמרא בסנהדרין (קד, א) "ברא מזכה אבא", עי' במה שהובא בענין זה בילקוט יוסף (2) ובספר דברי סופרים ((5); עמק דבר ס"ק קפז).

ובספר תאריך ישראל (15) כתב בשם רבי יוסף אליהו הענקין (מזקני רבני ומורי ההוראה בארה"ב בדור האחרון) כי "תחת להרבות בקדישים ירבה בלימוד בוצדקה, ובאופן זה יזכה בן את הוריו ויהי להם לקורת רוח. אבל אם יזניח את העיקר, דהיינו תורה ומעשים טובים, ויתפוס רק בטפל, אין קורת רוח לנפטרים כלל". ולא עוד אלא "שתיקון אמירת הקדיש אינו רק לעמי הארצות, אבל לימוד התורה מועיל שבעתיים מכל התפילה, ועל ידי כן מכניסים המת לגן עדן. ואם הבן מחדש חידושי תורה אין ערך לכבוד שזוכה אביו על ידי כן בישיבה של מעלה" [ועי' בספר תאריך ישראל (15) במה שהביא בהערות נדונים שונים בענין הלומד בשביל נפטר או חולה, אם הלימוד שייך להם, או למי שלומד בשבילם, ומה הדין כשעושה זאת בשכר. ובענין מי שקיבל על עצמו בנדר ללמוד איזה מסכת, ושוב ביקשו ממנו שילמד מסכת זו לעילוי נשמת חולה או נפטר, אם יכול ללמוד מסכת זו גם כדי לקיים את הנדר וגם כדי שיהיה לזכות אותו אדם].

**הכוונות באמירת הקדיש והדקדוקים באמירתו -** ראה במשנה ברורה (16).

**פירוש הקדיש -** ספר פני ברוך (17).

**בִּלַּע הַמָּוֶת לָנֶצַח וּמָחָה ה' אלקים דִּמְעָה מֵעַל כָּל פָּנִים** (ישעיהו כה, ח)